KOMMISSIONENS BESLUTNING af 26. juli 1995 om en liste over grænsekontrolsteder, der er godkendt til at føre veterinærkontrol med produkter og dyr fra tredjelande, om nærmere regler for den kontrol, som Kommissionens veterinærsagkyndige skal føre, og om ophævelse af beslutning 94/24/EF (Tekst af betydning for EØS) (95/357/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senest ændret ved akten vedrørende Østrigs, Finlands og Sveriges tiltrædelse, særlig artikel 9 og 20,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (2), senest ændret ved akten vedrørende Østrigs, Finlands og Sveriges tiltrædelse, særlig artikel 6 og 19, og

ud fra følgende betragtninger:

Ved Kommissionens beslutning 94/24/EF (3), senest ændret ved beslutning 94/988/EF (4), opstilles der lister over grænsekontrolsteder, der er godkendt til at føre veterinærkontrol med produkter og dyr fra tredjelande;

i henhold til den beslutning skulle Kommissionens tjenestegrene besøge hvert enkelt, foreløbigt udvalgt, grænsekontrolsted; besøgene har fundet sted og har i de fleste tilfælde vist, at der er sket forbedringer;

derfor bør der opstilles en liste over godkendte grænsekontrolsteder, og beslutning 94/24/EF bør ophæves;

det bør fastsættes, hvor hyppigt Kommissionens veterinærsagkyndige skal aflægge kontrolbesøg, idet der især tages højde for, hvor mange sendinger hvert enkelt grænsekontrolsted årligt kontrollerer;

det bør sikres, at medlemsstaterne regelmæssigt informeres om resultaterne af kontrollen;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Veterinærkontrollen med produkter og dyr, der føres ind i EF fra tredjelande, føres af de nationale myndigheder på de godkendte grænsekontrolsteder, som er anført på listen i bilaget.

Medlemsstaterne kan i henhold til artikel 9 i direktiv 90/675/EØF og artikel 6 i direktiv 91/496/EØF foreslå, at der slettes eller tilføjes grænsekontrolsteder på listen i bilaget.

Artikel 2

1. Hvert år aflægger Kommissionens veterinærsagkyndige i samarbejde med de nationale myndigheder kontrolbesøg på hvert enkelt godkendt grænsekontrolsted på listen i bilaget. Ved besøget kontrolleres grænsekontrolstedets infrastrukturer, udstyr og arbejde. Kontrolrapporten sendes til medlemsstaten senest to måneder efter besøget.

2. Som undtagelse fra stk. 1 kan Kommissionen efter høring af de pågældende medlemsstater og efter drøftelse i Den Stående Veterinærkomité nedsætte besøgshyppigheden for visse godkendte grænsekontrolsteder. Der skal dog aflægges besøg på disse grænsekontrolsteder mindst hver tredje år.

3. Hvert år sender Kommissionen medlemsstaterne et eksemplar af kontrolrapporten for alle de grænsekontrolsteder, som er blevet besøgt i de foregående tolv måneder, samt en rapport om udviklingen i de godkendte grænsekontrolsteders generelle situation.

Artikel 3

Beslutning 94/24/EF ophæves.

Artikel 4

Denne beslutning er rettet til medlemsstaterne.

Udfærdiget i Bruxelles, den 26. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 373 af 31. 12. 1990, s. 1.

(2) EFT nr. L 268 af 24. 9. 1991, s. 56.

(3) EFT nr. L 18 af 21. 1. 1994, s. 16.

(4) EFT nr. L 378 af 31. 12. 1994, s. 54.

BILAG

>TABELPOSITION>